Selecționerul Florentin Pera a anunțat lotul naționalei pentru ultimele meciuri din preliminariile EURO
România este deja calificată la turneul final al Campionatului European de handbal feminin din 2024.
Selecţionerul naţionalei feminine de handbal a României, Florentin Pera, a convocat 18 jucătoare pentru ultimele două meciuri din preliminariile Campionatului European - EHF EURO 2024, cu Bosnia-Herţegovina şi Grecia.
Gloria 2018 Bistriţa-Năsăud, echipa lui Pera, Rapid, Dunărea Brăila, SCM Râmnicu Vâlcea, Gloria Buzău, Minaur dau câte două jucătoare la lot, în timp ce campioana CSM Bucureşti, SCM Craiova, Măgura Cisnădie, CSM Târgu Jiu, Corona Braşov şi HC Zalău furnizează câte o reprezentantă.
Lotul se va reuni pentru un stagiu centralizat la Bucureşti, în zilele de 1 şi 2 aprilie, meciul cu Bosnia-Herţegovina va avea loc pe 4 aprilie, la Cazin, iar partida cu Grecia se va juca la Buzău, pe 7 aprilie. Tricolorele vor efectua apoi un nou stagiu centralizat, la Buzău, în perioada 8-13 aprilie, care se va încheia cu un joc amical contra Franţei, campioana olimpică en titre, pe 14 aprilie, la Clermond-Ferrand.
România este deja calificată la EHF EURO 2024 din postura de câştigătoare a primei grupe preliminare.
Lotul convocat de selecționerul Florentin Pera
Portari: Diana Ciucă (CS Rapid Bucureşti), Bianca Curmenţ (SCM Craiova), Daciana Hosu (SCM Râmnicu Vâlcea);
extreme dreapta: Oana Borş (CS Minaur Baia Mare), Andra Moroianu (SCM Gloria Buzău);
interi dreapta: Daria Bucur (SCM Gloria Buzău), Alicia Gogîrlă (SCM Râmnicu Vâlcea);
centri: Cristina Laslo (CS Gloria 2018 Bistriţa-Năsăud), Andreea Cristina Popa (HC Dunărea Brăila), Elena Roşu (CS Măgura Cisnădie);
interi stânga: Bianca Bazaliu (CS Gloria 2018 Bistriţa-Năsăud), Ştefania Stoica (CSM Bucureşti);
extreme stânga: Eva Kerekes (CS Minaur Baia Mare), Corina Lupei (HC Dunărea Brăila), Roberta Stamin (HC Zalău);
pivoţi: Ana Ciolan (CSM Târgu Jiu), Lorena Ostase (CS Rapid Bucureşti), Elena Bianca Voica (Corona Braşov).
Staff-ul naționalei României
Staff: Florentina Pera - antrenor principal, Bogdan Burcea - antrenor secund, Ildiko Barbu Kerekes - antrenor portari, Ştefan Ciuntu - preparator fizic, Florin Oancea - doctor, Daniel Constantin Oprea - fizioterapeut, Victor Baciu - fizioterapeut, Ioan-Radu Cheregi - analist video, Radu Chirvase - marketing, Florentina Toniţa - psiholog, Nicoleta Alexandrescu - antrenor federal, Viorel Mazilu - director tehnic. Agerpres
Urmăriți SPORT.RO și pe Google News